Labsii lakk 138/2000 keewwata 6(5) jalatti akkaataa tumameen dogoggora seeraa bu’uuraa yoo ta’e malee dhimma invastimentii ilaalchisee Murtii dhumaa kennuuf aangoo kan qabu Boordii Invastimentii naannichaa ti. Haata’u malee qabatamaadhaan akka jirutti darbee darbee Manneen Murtii tokko tokko wal dhabiinsa invastimentii ilaalchisee isaanitti dhiyaatu kan keessumeessan yammuu, Manneen Murtii tokko tokko immoo dhimmichi aangoo Manneen Murtii miti jechuun haalli isaan itti deebisan ni mul’ata. Dhimmoota invastimentii Manneen Murtiin ilaalaman akka fakkeenyaatti kanneen armaan gadii tuquun ni danda’ama. Lakk. Galmee 53628’n falmii siviilii Innat Agroo Industrii fi Koomishinii Invastimentii Oromiyaa jidduutti ka’een himataan (Innat Agroo- Industrii) himatamaan (Koomishinii Invastimentii Oromiyaa) lafa invastimentiidhaaf kenname heektaara 200 keessaa hektaara 100 seeraan ala narraa fudhate jechuun himata M/M/Ol’aangaa godina Shawaa Bahaatti dhiyeesse Manni Murtii walii galaa Oromiyaa Ol’iyyaannoo dhiyaateen ialaalee murtii kenneera. Haaluma wal fakkatuun lakk Galmee 14574’n Barah Hullagaabbi Gibirinnaa Limaat fi Koomishinii Invastimentii Oromiyaa jidduutti falmii Siviilii ka’een himataan (Barah Hallagabbi Gibiriinnaa Limaat) himatamaan (K/I/O) lafa invastimentiif naaf kenname seeraan ala akkan gadilakkisu naa taasise jechuun Mana Murtii aanaa Barahitti himata dhiyeessee M/M/Ol’aanaa Godina Sh/Kaabaa ol’iyyannoon ilaalee murtii kenneera. Gama biraatiin dhimmuma invastimentii ilaalchisee lakk Galmee 13989’n falmii siviilii Dhaabbata Z.H.PLC fi K/I/O jidduutti ka’een, himataan (Dhaabbatni Z.H.PLC), himatamaan (K.I.O) lafa invastimentiif naaf kenne seeraan ala narraa fudhate jechuun Mana Murtii aanaa Aqaaqiitti himata dhiyeessee kan isaaf murtaa’e yammuu ta’u himatamaan (Koomishiniin Invastimentii Oromiyaa) dhimmicha ol’iyyannoodhaan M/M/ol’aanaa Go/Sh/Bahaatti dhiyeessee Manni Murtichaa doggogora seeraa bu’uura (error of law) kan qabu yoo ta’e malee dhimmi invastimentii   aangoo Mana Murtii miti jechuun murtii Manni Murtii jalaa kenne diigee jira. Haaluma kanaan murtiiwwan armaan olitti invastimentiin ilaalchisee kennaman irraa hubachuun akka danda’amutti Manneen Murtii biratti hubannoon wal-fakkaataan kan hin jirre ta’uu isaa fi seerota invastimentii irratti hubannoon jiru laafaa ta’uu isaa ti . Kanaafuu, Manneen Murtii seerota invastimentii akka biyyaattis ta’e akka naannoo Oromiyaatti hojii irra jiran hubachuun akkaataa seerota jiraniitiin tajajila haqaa kennuun invastimentii babalisuu keessatti ga’ee isaanii irraa eegamu bahuu qabu.